khistorydata/jeongjo-sjw-relations huggingface dataset:
정조 17년 · 강
命湖西伯李亨元該道兵使百日內不得捉盜則直以罷職捧傳旨事馳啓
정조 17년 · 목
忠淸監司李亨元狀啓以爲道內昨年歉荒之餘竊發之患比比有之故連飭五鎭營將惕念譏捕而今幸豐登少爲寢息矣九月中公州鎭校卒捕得賊徒五人於天安場市其同黨十餘名乘夜間發亂打校卒無難奪去邑報來呈故臣聞極驚駭卽爲發關各鎭使之別般譏詗而至於淸州鎭係是該鎭管地方故尤爲嚴飭擇定校卒期於捉納矣屢過定限終未捉得緝盜之政何等至嚴則許多偸賊之出於管內實由平日不職之致而屢飭之下一味玩愒循例擧行者揆以事體極爲駭然此而置之列鎭無所懲礪盜黨無以禁止故四鎭營將則已爲推治其首校而當該鎭管淸州營將鄭潤弼則不得已爲先罷黜其代請令該曹擇差下送敎以兵使若能事事豈不能威行乎限百日未捉直以罷職捧傳旨之意狀啓事回諭
정조 17년 · 강
有政吏曹參議李勉兢兵曹判書徐有防進
정조 17년 · 목
以洪義榮爲承旨金履翼爲大司諫尹光普爲獻納沈鳳錫爲持平林景鎭爲正言李敬懋爲知訓鍊安昌君燝爲都總管盧尙樞爲朔州府使鄭㵙爲淸州營將
정조 17년 · 강
以洪百淳爲禮山縣監口傳也
정조 17년 · 목
忠淸監司李亨元狀啓以爲禮山縣監丁述祖下去後堪任不堪任令道伯限秋冬考察狀聞事奉諭矣臣面對述祖戒之以含恩載罪罔敢少忽自秋以來申加勉飭從以探察則蓋志在願治拙約之性姑無大過而昏憒之中加以重聽訟庭民訴替人傳聽其他凡節委靡蕞脞吏不畏憚民不信服殘邑蘇弊萬無其望故不得已罷黜其代請令該曹各別擇差催促下送敎以令該曹口傳擇差
정조 17년 · 강
施壯勇營捉虎軍崔益遜等賞典
정조 17년 · 목
本營啓言東郊陵寢近處聞有虎患本營牙兵略干名出送使之私獵矣今日曉頭水洛山下大虎一頭捉得封進而捉虎軍別單書入○先殺軍牙兵崔益遜內下木四疋布三疋再殺軍牙兵盧光得三殺軍李益良四殺軍成春蕃五殺軍張泰興各內下木三疋布二疋賜給
정조 17년 · 목
具翼善冠袞龍袍詣眞殿展拜出萬安門時領議政洪樂性判府事金鍾秀以承候進前予曰今日卽亞歲也慈殿聖壽恰滿五旬慈宮寶齡將屆周甲歷數國朝古事惟莊烈仁元兩聖母享有六十餘歲此實吾東罕有之慶而今日之慶尤爲稀異舟梁之禮成於七旬而慈殿恰滿五旬誕育之慶享以千乘而慈宮將屆周甲今玆之慶無可比方矣以予愛日之情摟指顒俟者已久矣稱慶之擧亦豈無自內仰請者而其在尊事面備典禮之道先爲賓啓次行庭請亦是節目間不可已之事卿等自今日始爲賓廳啓辭過三日後仍爲庭請爲可
정조 17년 · 목
乘輿由仁政門弘化門入逌瞻門至齋室門外降輿入齋室少頃詣版位行禮陞詣宮內奉審訖還入齋室乘輿出逌瞻門入弘化門由明政門永淸門還內
정조 17년 · 강
御熙政堂行抄啓文臣宣傳官都討劃領賞
정조 17년 · 목
抄啓文臣宣傳官入庭分東西行禮親試計劃居首宋知濂課講計劃居首韓用鐸進箋稱謝安廷善李羲甲金熙華等或以朔試射居首或以外職調用或以陞敍亦爲進箋稱謝訖文武臣各領賞而退抄啓文臣親試都計劃宋知濂二十三分半陞六嚴耆十六分豹皮代小鹿皮一令韓用鐸十一分虎皮代正音通釋一件安廷善九分半李弘達金熙華七分各筆二枝墨一笏課試都計劃李明淵二十九分陞敍韓用鐸十八分半豹皮代小鹿皮一令宋知濂十一分虎皮代正音通釋一件嚴耆十分半紙一卷李羲甲六分筆二枝墨一笏課講都計劃韓用鐸九十分陞敍崔璧六十六分豹皮一令朴宗京十五分虎皮代正音通釋一件宋知濂十二分筆二枝墨一笏○宣傳官講陣計劃盧尙樞八十劃邊地調用李彥煐朴友淵田遇聖四十劃箭竹五十箇射計劃盧尙樞貫五中邊十四中邊地調用李儒燁貫一中邊十八中筒箇一部黃勉基貫五中邊十二中弓矢田遇聖邊十七中箭竹一百箇元永麟貫四中邊十二中李彥煐貫一中邊十五中李惟秀貫二中邊十三中各箭竹五十箇
정조 17년 · 강
召見詣對大臣禮堂于熙政堂領議政洪樂性領府事蔡濟恭判府事金鍾秀朴宗岳左議政金履素右議政金憙禮曹判書閔鍾顯參判李洪載參議尹行元
정조 17년 · 목
領議政洪樂性曰一陽初生萬彙將新聖孝上格神天降祥慈殿恰躋五旬慈官恰躋六旬此實國朝初有之慶飾慶識喜之道惟在於上號殿官克伸揄揚之忱誕撫昌熾之慶固知我聖上愛日知年之孝已有所商量者而事關典禮玆敢相率仰請伏乞亟賜允許判府事金鍾秀曰此實擧國之同情領相所奏卽臣等之心矣判府事朴宗岳曰當此慶行此禮卽當然底事矣左議政金履素曰臣於歲初已有所奏況當來歲同時兩慶豈可無揄揚之道乎右議政金憙曰此乃今日臣子顒祝之事揄揚之禮不容少緩矣予曰俄於轎前略有下敎明年此慶歷古往牒實所罕有在昔莊烈仁元兩聖后俱躋遐齡而至於今日之慶尤有稀異者慈殿則舟梁之禮成於先朝望七之歲而恰滿五旬慈宮則躬誕育之慶享千乘之養而又躋六旬此尤我家之所未嘗有也以此時祝岡之誠行來歲呼嵩之禮稱觴進號不待卿等之請已有所自內導達者而顧以慈殿撝謙之德每下固拒之敎念我慈宮周甲之將屆予之靡逮之痛益無以爲懷矣嗚咽掩抑者良久又敎曰予當至誠勉回而予心如此慈宮之心尤當如何喜今愴晉不知何以爲喩矣丁卯稱慶之時追憶庚子亦當固拒不從而先朝孝誠竟乃孚格予方以此自勉而又欲借卿等之一言以爲何如樂性曰臣等淺薄之誠不敢望上格而賓啓庭請行將擧行矣廟宮徽號之追上非不知事體重大而今玆之慶實由陟降之眷佑事旣不偶禮若有待幷行縟禮允叶情文特命有司奉以擧行亦臣等之大願矣予曰先朝徽號字數已多更無可以形容德美者每每加上事體終涉未安且仁元王后上號之時亦未嘗隨加肅祖上號予則以不爲加上爲仰體之道矣樂性曰聖敎如此臣等敢不奉承而至於宮號事明年異於他年不可不擧行矣諸大臣同聲仰奏予曰此事事體甚大卿等退出先爲賓啓可也樂性等曰臣等幾年蘊結之懷每欲一陳而咨且囁嚅今因千一之會敢此仰達矣惟我聖上孝通神明學貫天人臨御垂二十年化理淸明朝野昇平巍蕩之德民無能名煥郁之治史不勝書爲今日臣子者欽仰贊歎擧欲摸晝天日少伸愛載之沈非不知聖心之一於謙挹而今當邦慶無前之會不以此時仰請更待何時乎語曰人之所欲天必從之臣等伏願亟許進號之請擧應行之典以副一國臣民顒祝之誠焉予曰卿等何爲而發此言耶此乃列朝已行之典也獨我英陵孝廟只有諡號予何敢追擬兩朝過加謙挹況予曾所仰請於先朝者則亦有所不敢固拒者但予情理實有所不忍受不敢從者卿等庶諒予言外之意也予於崇報之道雖靡不用極禮有緣情而制禮者有以義而制禮者義之所在亦不得盡其情則以予情理何可受一字之號乎今之尊號卽古之封禪也三代以下明君哲辟之所未免又何必若口力拒而予則情理決有不可受者存焉耳鍾秀曰臣不欲以三代以下望於聖明陸宣公所謂冒虛名而損實德者亦非不好而如以言外之意爲固拒之端則實有不然者矣予曰眞廟追崇如無以承統二字更有加號之大典禮則予則以嚴承從爲定矣況於此事不忍勉從者此天理人情之所未容已也於是諸大臣及禮堂齊起力請而予皆拒之樂性曰元子宮尺衣漸長睿質天成斯乃東方億萬年無疆之休封册盛典尙未擧行聖上雖以遲待爲敎而明年異於他年亟行册禮上貽殿宮之歡下係億兆之望實合於豫建之謨矣予曰明年固好再明年卽慈殿望六慈宮周甲也又明年則元子之七歲而肅廟封册之年也又明年則元子八歲而卽予封册之年也自明年甲寅至於丁巳無年不好無歲不嘉予意則欲遲待七八歲矣
정조 17년 · 강
大臣二品以上會于賓廳請於歲首行慈殿慈宮尊號進宴稱慶陳賀及景慕宮加上尊號賜批當宁尊號之請不許領議政洪樂性領府事蔡濟恭判府事金鍾秀朴宗岳左議政金履素右議政金憙行司直鄭昌順判敦寧李澧行司直鄭民始李文源判敦寧李敏輔行司直洪檍洪良浩任希曾延豐君李坤左參贊李聖圭右參贊洪秀輔戶曹判書沈頤之判尹趙宗鉉行副司直具庠尹坊趙瑍金尙集徐有防兵曹判書鄭好仁工曹判書邊得讓吏曹判書金思穆知敦寧金頤柱禮曹判書閔鍾顯行副司直權▣李秉鼎李致中李復永金持默刑曹判書李得臣行副司直李敬懋行副護軍崔東岳李明蓮知中樞宋濟魯趙圭鎭李源行副司直徐鼎修徐邁修蔡弘履黃昇源洪明浩李祖源徐有大李漢豊知敦寧洪檢問城留守金魯永刑曹參判申光履禮曹參判李洪載行副司直崔夢喦呂善亨柳誼曺允亨姜游李邦一金翊休蔡廷夏鄭煥猷李集斗權以綱白師謹左尹宋鍈兵曹參判李鎭復戶曹參判金履禧訓鍊院都正趙心泰大司憲林蓍喆大司成李家煥工曹參判李邦榮右尹李敬一行副護軍具世勣申大謙李得濟李應爀申應周吳載熙尹得逵邊慶遇田文顯大司諫金履翼吏曹參議李勉兢戶曹參議尹行頤禮曹參議尹行元兵曹參議尹弘烈參知李師濂刑曹參議李義弼工曹參議柳匡國
정조 17년 · 목
賓廳啓曰猗歟盛哉今日卽明年之亞歲而明年卽我東方千載一有之嘉會也諸福畢至之昌辰也慈殿聖壽洽滿於五旬慈宮寶籌儼躋於六旬終古帝王承歡飾慶有一於此猶云夐越伏況我殿下受皇天之篤棐履熙洽之鴻運上奉殿宮怡愉之歡下貽元良燕翼之謨吉慶荐臻於一歲祥和普洽於八域此非但國朝之所未有抑亦史牒之所罕覯惟我慈聖徽音偉烈克符仁元洪功至化遠邁女堯揭倫綱於百代尊宗社於萬年惟我慈宮誕育聖躬啓佑邦籙慶叶文孫基鞏磐泰享備養於千乘膺景祿於遐齡伏想我殿下篤至之孝喜懼之誠當此歲逢此慶其所以揄揚賁飾之方不待臣等區區之言必有所導達而勉回者矣今此莫大之邦慶何莫非上穹之垂騭陟降之默佑而洪惟我景慕宮仁孝之性通乎神明淵默之化流乎率普攝理機務而裁決盡當於天意不出宮闈而聲聞自洽于民心盛德輝光於戲不忘式至于今誕降之辰奄屆六旬長發之祥永垂千▣値玆無前之慶益切不洎之思以殿下無窮之慕以臣民欲報之誠追加揄揚之盛禮仰答天休之滋至者此豈天理人情之所可已者哉矧今一陽初復歲律將新聖人履長茀祿鼎至在宗社爲無疆之休在臣民爲均忭之會其欲移華封之祝而行三呼於大庭頌初筵之什而稱萬壽於公堂闡揚徽猷載之琬琰祗獻顯册鋪張宏休者是誠彝典之所當遵群情之所共祝者也伏願聖明仰稟慈旨亟擧殿宮進號宴賀之褥儀追上景慕宮徽號以彰睿德以光聖孝焉抑臣等久懷區區之忱每欲揄揚功德摸盡天日上遵列朝應行之典下伸擧國同情之願而聖德撝謙每存不自聖之意臣等囁嚅不發抱玆抑鬱于今十有八年矣幸玆皇天眷佑邦祿川至慶曠古晉歡均中外此實我聖上違孝大德仰格天心以致今日無彊之休臣等始可以開口而仰請矣猗歟盛哉我聖上篤行至德豐功盛烈洋溢八域卓冠百王蕩乎民無能名煥然史不勝書以臣等蠡管之見安敢形容其萬一而謹就朝野之所欽誦耳目之所記覩陳之以言乎聖孝則根天之行愛日之誠篤於人倫格于神天十年侍湯荷聖諭於篤愛萬機代聽受重托於分勞殿宮養志放諸東海而準宮園定禮允爲百世之則義理精微度越漢宋誠敬篤至匹美堯舜銀印諭書先王昭其至孝日瞻月覲國人感其孺慕燈復念王跡之鞏基貞珉永樹於北關闡列朝之盛謨寶鑑祗獻于太室法祖宗則書編羹墻敬祀享則禮秩籩豆眞殿之朔望躬謁雖寒暑而靡曠廟宮之禴嘗命攝撤更漏而坐待世室預定而先烈益彰奎閣新建而祖訓處奉乃以必誠必愼之心克擧至重至大之禮天旣降監地亦效靈占千載一遇之兆伸州年積費之念移其邑里而民不知遷樹之松檜而財不費公奉御眞而替定省之禮設行宮而寓瞻依之思洞屬之誠純亦不已以言乎聖學則天縱聰睿日將緝熙貫天人性命之原接精一受授之傳聖而益聖親輯紫陽會統發前未發遂著太極講說誘掖新進則八選而育英才樣斥邪學則一言而牖迷俗炳治亂得失之幾而撰定史筌禁噍殺鄙俚之文而印頒經傳益以學問則地負海㴠文章則雲昭漢倬御製三集而隻字單辭爲法於萬世絲綸一下而匹夫愚婦傳誦於四方躬行心得發爲聲敎以之崇儒重道侈以碑祠禮士求賢招以玉帛鼓舞振作躋一世於郁郁彬彬之域以言乎敬天則夙宵對越嚴恭寅畏階設儀天之器庭竪占風之竿一念雨暘而道啓毋滞晷刻或値災異而御膳只進數品日月所照褻容不設風雲之祀儀式新定以至尋常楮墨之間亦必致敬而致謹以言乎恤民則恩推若保念切如傷上幸祈穀歲必躬行元正勸農降以綸音革內司之推刷而公賤獲更生之樂罷宮房之折受而殘民免橫懲之苦笞杖申式同漢帝之除肉刑字恤頒則符周王之惠弧獨勤審理之政求生必死開申籲之路無冤不洗水火漂頹皆有抹助旱澇癘疫輒施蠲減賙飢則發倉船粟之不足而至分內帑除役則身布戶還之所推而竝及緇從減鰒採而惠覃重溟罷獵供而恩曁深峽夏雉不獵閭里安堵秋蟹半蠲沿野息肩以至嚴贓汚之律擢循良之吏丙枕憧憧惟在於諴小民而祈永命以言乎明義理則溯戊巳之亂本正丙丁之逆案遺凶餘孼廓掃氛翳天經地義昭揭日星一部春秋亂賊知懼以至感再造之恩則華陽之扁額斯煌樹百代之風則越中之壇墠載屹美贈峻秩遍加於幸壬遺忠追配竝侑亦及於鄧駱諸人扶植彝敎永有辭於天下後世以言乎昭儉德則燕居所設只是書籍便服所御不用紬絹茵褥則隨弊而隨補依樹則屢濯而屢澣寢殿窄小法夏禹之卑宮以居膳羞省約邁宋仁之燒羊不食罷除宂費內司袪宿債之弊節省經用度支無標紙之入設壯營而經毫不煩公費軫邊邑而蔘稏亦蠲歲貢以至於首䯻則設禁紋縀則申禁而繼述之德愈光奢靡之俗永袪以言乎靖世道則痛淫朋病國之害監戚畹干政之弊御極之初乾齗赫然掃除轇轕之窟痛卞助匿之習登崇士類而朝著淸明立賢無方而太和保合接士時多而宦官宮妾之自遠會極化成而彼此物我之無間蕩蕩平平庭衢八荒明好惡之分而民有定志行疏通之政而世無棄物罷銓郞而抑躁竸之習正士趨而嚴料擧之規飭薦剡之法而側陋咸揚申彰癉之敎而孝悌以勸功化所及匝域風動猗歟盛矣擧國臣民抑尤有淪肥浹髓感激欽仰者惟我聖上寬仁侔乎天地英明幷乎日月獄案則每從惟輕而龍蛇皆化世臣則必思曲保而雨露普洽推心置腹反側自安察微屬隱幽枉必伸來諫諍則朝無以言獲譴任器使則人惟一藝必錄包容陶甄無物不遂此非徒臣等之言卽國人之言而亦非但國人之言皇天祖宗實監于玆傳曰大德必得其位必得其壽必得其名爲今日臣子者其敢不竭誠薺籲期回撝謙之聖衷得伸久鬱之微忱思所以揄揚大德之萬一也哉伏況邦慶荐疊縟儀將擧臣等之此時陳請固出於情文之所不能已而以我聖上餙喜志慶之心亦豈不勉循群情同受瑤册以爲悅豫之道乎惟願聖明竝賜允兪以副擧國之顒望焉批以猗歟明年之慶初有於我朝盛矣盛矣予小子之事我慈殿如事先王先王癸亥甲子已擧之縟儀可述於今日且我慈宮寶齡恰躋六旬誕育小子毓慶長發以啓億萬年無疆之邦籙殿宮吉慶咸凑於是歲呼嵩而稱賀奉觴而上壽玉册金寶揚美闡徽卽天理人情之所不容已幾年摟指夙宵顒企間亦從傍愉惋備陳餙喜伸誠之方者屢矣慈心愴昔過加固拒此際卿等此擧大有籍力於得請更欲將此薺籲以冀强回之敎矣閟宮追上之儀逢是年行是禮小子宿昔之至願在此感群情從群請何待再啓惟議號涓期當在得諾於慈旨之後矣至於上號於予躬之請曾謂卿等不如林放乎朝筵之諭夫夫之所曉卿等知而言之則是不信予也信而又言則是不知予也大抵上號之制雖昉於三代以後其義可據其文有秩明王哲辟之莫不講行而修明之者皆出於仰答天眷俯循輿情以賁太平之休象亦自有我家典章予嘗積誠祈懇於先朝輒蒙允兪予甚否德無能爲凡屬治法政謨萬萬非跂及於先朝鴻功豐烈而以先朝撝謙之德猶且勉屈聖衷予何敢獨自違却於卿等乎非不知從之亦關繼述中一事而予意予已言聞予之言拂予之意決非仁人君子之所忍爲禮固綠情義以制禮特以人所謂崇奉非吾所謂崇奉不敢不忍以第一等義空載於經傳千載之下庶有知予心者當制禮處制禮當綠情處綠情恕予而體予俾予遂初志卽惟曰將順二字
정조 17년 · 강
毓祥宮仲朔祭命親行
정조 17년 · 목
敎曰今年卽甲戌以後洽爲百載之會也以先王之心爲心則是年是日之冬享豈可命攝乎初六日毓祥宮仲朔祭享當親行以此分付
정조 17년 · 강
王大妃殿誕日陳賀及冬至陳賀命以進表裏磨鍊
정조 17년 · 목
禮曹以來初十日王大妃殿誕日陳賀時應行節目參考前例磨鍊擧行啓敎以旣承慈敎且有將待來春仰請之擧今年誕賀謹遵慈敎以進表裏磨鍊該曹又以冬至陳賀啓敎以進表裏磨鍊
정조 17년 · 강
御誠正閣行抄啓文臣親試及課講召見輪對官及戶曹判書沈頤之親試試官徐有防徐鼎修徐龍輔課試試官徐有防徐龍輔
정조 17년 · 목
試官率應製應講抄啓文臣入庭行禮訖以過淄水解裘與沙中老者七言古詩爲八月朔親試題敎曰朴鍾淳年近除講使之除講○應講文臣以次進講副司正申星模講周易不通予曰抄啓文臣等全不肄習之故有此居不豈不駭然乎更誦他卦可也星模又不通命更誦他卦敎曰應講文臣三次居不則當施定配之律三次越講則使之永爲除講以此知悉○宋知濂三次純通朴宗京三次越講竝命除講○考下親試試券典籍韓用鐸次上居首
정조 17년 · 강
遞持平安廷善正言洪秀晩李羲甲
정조 17년 · 목
廷善等以抄啓文臣時帶臺職也
정조 17년 · 목
敎曰再明月擧動時侍臣不可不備員在外三司竝許遞與未差之代前望單子入之待下批牌招察任
정조 17년 · 강
以李重蓮爲持平金熙朝爲獻納李義明金驥燦爲正言崔獻重爲副修撰竝前望也
정조 17년 · 목
兵曹以今初五日毓祥宮擧動時隨駕及留陣以何營軍兵磨鍊禁軍及馬步軍以幾番幾哨磨鍊稟敎曰訓局步軍十哨馬軍十哨訓將率領隨駕禁軍三番隨駕禁衛營留陣挾輦軍一百名槍劍軍三十名爲之留營及扈衛軍官有廳軍官竝除之
정조 17년 · 강
命置今番擧動時禁衛營留陣及斥堠伏兵
정조 17년 · 목
敎曰今番擧動時禁衛營留陣置之斥堠伏兵亦爲置之事分付
정조 17년 · 강
遞典牲提調金頥柱以鄭昌順代之口傳也
정조 17년 · 목
禮曹啓言卽接典牲署所報則今月初四日景慕宮冬享大祭親行時犠牲有品明日本署提調與本曹堂上當爲擧行而提調金頥柱在外不得進參云請令政院稟旨變通允之敎以令該曹口傅差出
정조 17년 · 강
命蔚珍前縣令李宗憲拿問嚴覈重推江原監司沈晉賢
정조 17년 · 목
備邊司啓言卽見江原監司沈晉賢海弊更査啓本則枚擧各邑吏鄕等供招以爲蔚珍則日饌一節雖不可謂金不給價以其用餘魚物勒捧信簁之時價以爲從中射利之計者萬萬駭愕其鄙瑣不法侵虐海戶之罪無所容逃蔚珍前縣令李宗憲罪狀令攸司御處三陟事則前後査探非不殫竭而終未得實極爲悚悶至於平海則該郡日饌無價分徵其來已久時郡守吳徹常雖已釐正吳徹常以前諸倅似當有許久襲謬不能釐弊之罪故枚擧請勘之際泛稱前後郡守自歸混論之科尤萬萬惶恐爲辭矣朝家於海民切骨之弊瘼前後提飭非止一再況年前定式何等申嚴則爲守令者固當謹守恪遵俾朝家惠澤得以下究而蔚珍前縣令李宗憲之以用餘魚物出給海戶勒捧倍價貽弊海民之狀萬萬駭惡如渠蟣蝨之類猥膺字牧之任不有朝禁創出無前之例尤爲痛惋稱以貿易廉價勒取者論以橫斂律自是法典其所倍價勒捧無異廉價勒取令該府拿問嚴覈勘以當律三陟平海或稱無弊或稱釐弊則雖無可論蔚珍如此則外此諸邑難保其無弊更令道臣另行査探隨弊隨革而如是申飭之後若有現發之弊則竝與道臣而各別嚴勘事預爲分付雖以道臣言之査啓事體本自嚴重而乃於平海事不能詳審有此混論之擧極爲疏忽請該監司沈晉賢從重推考允之
정조 17년 · 강
推司䆃僉正洪成浩
정조 17년 · 목
承旨兪漢寧啓言司䆃寺僉正洪成浩進前之際擧措顚錯奏對糢糊極爲駭然請推考警責從之
정조 17년 · 강
全羅監司李書九以濟州大靜縣移轉涼藿所載船一隻致敗馳啓
정조 17년 · 목
狀啓以爲羅州牧使趙時淳牒呈內今十月初六日濟州大靜縣移轉涼藿所載船一隻到本州安昌島山頭村前洋下碇留泊矣初七日夕時逢風致敗人物十四名內六名渰死沙工姜汝白格軍高碩甫姜儀才姜得斤京居大靜縣伴倘朴道寬大靜居下吏皇甫采其餘八名生存大靜縣監官將校李景旭色吏李元春格軍金用尙金德必洪仁宅禹夢宅金永碩文成太船載卜物中涼臺七封掛岸拯得其他雜物竝爲漂失云濟州三邑移轉穀價涼藿自本州分載六船次第出來而濟州牧及旌義縣五隻船則已爲到泊於濟民倉而大靜一船獨爲落後致此臭載今以本州所報成册參考數爻則大靜縣分賑皮麰七百五十七石十四斗零價涼臺實納三百六十七竹零甘藿實納一千八百七十二束零內涼臺拯出爲二百九十八竹未拯爲六十九竹零而甘藿則盡數沈失大洋逢風全船致敗人物渰死至作六名之多事極驚慘屍體則另飭地方官使之着實埋殯仍又移文京兆行關該牧以爲題給恤典推去屍體之地生存監色格卒等八名稱以候風到處留連發船四朔僅過半程固已駭然而不審行船留泊外洋致此敗沒者亦甚痛惋而俱是萬死餘生且無別般奸情則島民之許久留滯亦屬可悶待其船什修補竝令入送該牧使之科處未拯涼藿則海洋漂失旣無可疑同船沙格又多渰沒則今復再徵於絕島賑餘之民殊涉矜悶以其未拯涼藿數爻總計作穀詳定則皮麰爲三百五十九石零之多莫重公穀不可因此虛欠故詳考已例從便改備趁卽出送之意發關分付於該牧使李喆運處安昌島面任金宗默領將丁碩中等目見危急之狀豈無援救之道而終日坐視任他致敗究其情狀誠極痛駭故自臣營各別懲治矣
정조 17년 · 강
還下賓廳啓辭命承旨洪義榮往傳筵敎於大臣卿宰
정조 17년 · 목
賓廳啓曰臣等幸値千載罕有之慶敢陳擧國同情之請聚首顒望恭俟兪音及奉批旨數示丁寧閟宮上册旣蒙允許之音殿宮縟儀又有强回之敎臣等奉讀已還歡欣忭祝而惟是臣等之積歲耿耿今始仰籲者雖以我聖上撝謙之盛德亦不以臣等之言爲不可歷代舊典之不可不修明祖宗故事之不可不繼述天春之不可不仰答輿情之不可不俯循日月之明悉賜俯燭殆無餘蘊而至如聖敎中人所謂崇奉以下數句語臣等拜擎三復感激怵惕繼之以欽仰贊頌也嗚呼我聖上此箇義理眞可以建天地而俟百世凡今日臣子者孰不仰大聖人精義之所存而事面各有地頭義理隨處適宜縱綠孝思之無窮以致聖念之及此而今日之事但當觀其天眷之當仰答與否輿情之當俯循興否祖宗故事之當繼述興否歷代舊典之當修明興否而已以我聖上明燭萬里必有所秤量於淵衷者矣臣等何敢更容煩陳也哉竊伏念先大王粵在庚申回宸衷而膺丕號所以體慈心也仁元聖母曾於丁卯抑至情而受顯册由於感聖孝也慶旣相符禮若有待此時此請尤不容少緩伏願聖明稽祖宗已行之典察臣民顒祝之情亟降明命誕擧縟禮焉敎曰賓啓有未能領會昨批本意者承旨以筵敎所書者往傳於大臣原啓還下○予謂承旨洪義榮曰卿其往傳筵敎於賓廳也聞昨筵之敎有昨日之啓大是常情之外爲臣盡臣道固難望於今日習俗而如卿等體國者待予寧容若是乎昨批辭旨之微晦隱忍意謂卿等之領會於言外矣今予之固拒非由於謙挹別有所秉之義理此所以遠引明君哲辟之莫不行之近取仰請於先朝而得請之故事已例以證其是禮之可據有秩而其下始言予獨不可受之本意若曰禮固綠情云者指致隆之典禮而言也若曰義以制禮云者指情雖無窮禮無貳本而言也若曰人所謂崇奉云云屬於上句緣情之文若曰非吾所謂崇奉及第一等義云云屬於下句義制之文而又爲當制禮處制禮當緣情處緣情兩句以結之者予意以爲莫重致隆之典禮雖不敢不以義制情致於下此一等事當盡吾之情而後已在閟宮則上號之擧不嫌其旣上又上在予躬則拒此一款少洩莫逮靡及之此心夫然後情興禮庶或無缺然以知予此心者求之於千載之下略及批旨之尾者已慮卿等意見之或未到於將順故耳今日見賓啓始焉瞠然旋切慨然且況不以臣等之言爲不可云云此何說也昨筵對卿等予果以卿等之言爲當然乎否乎年前圖寫御眞也標題例書尊號廷臣或有言尊號之不可不受其時予謂監董大臣曰云云云云者卽昨批微意也大臣言下將順更不敢發說此大臣爲予之心待予之誠豈不若卿等而然乎卿等在股肱之地雖不能先事將順以慰此時之予心乃反以決知其必不許之事備禮陳請致惱而受損使予貞固之膈氣如期而作者卿等之心是誠何心卿等若以予言猶以爲不然雖將此事仰徹殿宮殿宮之敎亦必以卿等之言爲不可似此緣由非不欲詳及於批旨此非可以形容於文字之事也況今祝慶飾歡之時亦不欲提及而然也賓啓還下使承宣傳此筵敎於卿等及卿宰處今日賓廳之所請何等莫大莫重之慶禮且況國體所在尤不可不一味積誠仰冀慈心之勉回以殿宮所請之事更爲書入
정조 17년 · 강
命壯勇營廨宇新建軍物改修時首勞二校依例賞加其餘金白麟等邊將除授
정조 17년 · 목
本營啓言本營廨宇尙多未及建置各樣軍物亦多有新備改修者以營需用餘經紀物力別定將校使之監董都看役前知彀官呂從周廨宇監董前壯勇衛黃仁爀金白麟敎鍊官鄭道寬軍物監董壯勇衛金尙孝崔誡道各令分掌首尾累朔殫誠效勞今已完役其在激勸之道合有褒奬之擧廨宇軍物新備修補數爻及監董將校姓名開錄于後而其中金白麟鄭道寬崔誡道則日子差少自本營分等施賞後錄諸人論賞一款請令該曹考例稟處軍物新備秩藍大縀淸道旗二面藍二廣縀金鼓旗二面各色大縀五方神旗五面各色大縀五方大旗五面各色大縀五方高招旗五面各色大縀門旗十面各色大縀角旗八面白二廣縀豹尾旗一面黃二廣縀號令旗一面黃二廣縀認旗二面紅大縀司命旗一面帥字旗一面各色大縀手旗二面各色二廣縀手旗九面紅大縀令旗二十面紅大縀巡視旗十面藍大縀令旗五十六面藍大縀巡視旗三十面藍大縀列旗一面白二廣縀列旗一面紙旗幟七十六面各色旗雨備五十六件令旗頭甲三十五箇各色旗竹五十三箇紅雲紋紗籠八十件藍雲紋紗籠二十六件黃紗籠二件鐵籠六盞紙籠八十件射貫革三坐砲貫革三坐木小布六件布大布一件布小布二十四件月刀二十一柄雙劍十二柄交戰槍五柄竹長鎗一柄木月刀六柄木雙劍八柄木劍六柄皮劍十八柄棍捧十八柄步鞭棍六柄鐵染粧餙鞭棍五柄鳥銃七百九十六柄鉛丸五十萬六千二百十八箇衝竹二十七箇丸囊二十七箇耳藥筒二十六箇各色二廣縀號衣二領黃木號衣七十四領紅木挾袖四領紅木掛子一百二十八領黑三升挾袖三十領靑三升掛子三十領黑木挾袖五百六十二領靑木掛子四百七十四領靑木挾袖二領黑木掛子二領靑布挾袖二領黑布掛子二領藍禾花紬戰帶五百四十四件藍綿紬戰帶四件靑木戰帶二百五十四件戰笠二立象毛七百九十一箇油衫一百六十一領御軍幕一部屛風二坐豹皮張四部彩花紋二張付地衣一件龍紋登每一立蓮花紋方席一立眞紅賞賜縀小案息一坐眞紅綿紬大案息一坐龍紋案息二坐書案一坐硯匣一坐鍮大燭臺一隻鍮中燭臺一隻鍮小燭臺一隻豆錫轉爐一坐軺床二坐布三十三幅遮日一浮白木十五幅落照三部白木八幅揮帳二部雨備一部靑恭柱木六箇鐵末十二箇木末十二箇坐板八立熟麻大束乼三十二巨里靑木襦衣二領山行周衣四十七件山行甘土四十七件山行刀二十七柄藉足鐵二十七柄冒縀戰巾九十六領劊子手揮巾四頂朱笠七十立勇字雲月六十箇轉羽十箇信箭葉二十面貫耳箭十二箇令箭十箇貫耳令箭雨備二件令箭機二坐朱枝三十箇棍杖四百五十四箇鐵絲乼九十一巨里多彖只一百六十一部木甲翼帳二部七幅二十尺木揮帳二部七幅三十尺布揮帳一部六幅三十一尺布揮帳一部軍幕雨備七部油芚二十一部中鼓一坐中長鼓一坐小行鼓一坐大行鼓鞭五箇肅整牌一坐操鍊牌一坐軍令板一坐馬朱絡五十二雙大繩二百十沙里三兩黃燭二千柄二兩黃燭二千七百八十五柄銅鍋一百一坐阿里金二百箇皮瓢子三百二十五箇各樣烙印十五箇甲胄所用紅氊一立甲胄所用靑木二疋軍器修補秩黃大縀招搖旗二面各色旗竹七十八箇旗竹錢金六箇六兩弓三張筒箇弓十二張錢籠七十五盞鐵籠竹六箇射貫革一坐砲貫革一百十六坐月刀三十四柄雙劍八柄旗槍六柄交戰槍五柄鑞染粧餙鞭棍七柄鳥銃二千二百五十五柄火車宙字銃三千二百柄火車甲裳九十六部環刀一千七百二十六柄銅大角四枝喇叭二十九枝號笛十六枝長鼓四坐大行鼓鞭一箇長鼓鞭一箇鉦十坐黃木號衣六領各色木號衣七百十七領紅木掛子一百十四領黑木挾袖八百一領靑木掛子七百三十三領靑苧布掛子六領行纏三百八十一件油衫一千二百三十七領令箭機二坐三稜杖三箇朱杖四十箇屛風二坐七幅二十尺木揮帳三十六部七幅二十尺布揮帳四部布帳竹二箇單幕柱木二箇油芚六十七部長鞭二坐起火機五坐銅瓢子十箇皮瓢子二十六箇黃燭入盛樻四坐擔桶二坐公廨新建外營軍器大廳五樑六間樓上庫五樑三十間庫舍七間半員役入接處四間半工匠間五十三間鄕軍入接處五十間半北門一間中門西挾門一間墻垣六十四間冶所木物庫五樑九間庫舍六間行閣四間半大門一間直房通挾門一間廨宇軍物都看役前知彀官呂從周廨宇監董前壯勇衛前萬戶黃仁爀軍物監董壯勇衛前萬戶金尙孝允之敎以首勞三校依例賞加其餘金白麟鄭道寬崔誡道等邊將除授
정조 17년 · 강
以卞緯鎭爲溫陽郡守口傳也
정조 17년 · 목
忠淸監司李亨元以溫陽郡守李弘源病勢沈重公務癏廢不得已罷黜馳啓敎以道內有聲績守令中令該曹口傳差出
정조 17년 · 강
以李魯在爲懷仁縣監口傳也
정조 17년 · 강
賓廳四啓皆賜批領議政洪樂性領府事蔡濟恭行判府事金鍾秀朴宗岳左議政金履素右議政金憙行司直鄭昌順判敦寧李澧行司直鄭民始李文源判敦寧李敏輔行司直洪檍洪良浩任希曾延豊君李坤左參贊李聖圭右參贊洪秀輔戶曹判書沈頤之判尹趙宗鉉行副司直具庠尹坊趙瑍金尙集徐有防兵曹判書鄭好仁工曹判書邊得讓吏曹判書金思穆知敦寧金頤柱禮曹判書閔鍾顯行副司直權▣李秉鼎李致中李復永金持默刑曹判書李得臣行副司直李敬懋行副護軍崔東岳李明運知事宋濟魯趙圭鎭李源行副司直徐鼎修徐邁修蔡弘履黃昇源洪明浩李祖源徐有大李漢豊知敦寧洪檢開城留守金魯永刑曹參判申光履禮曹參判李洪載行副司直崔夢喦呂善亨柳誼曺允亨姜游李邦一金翊休蔡廷夏鄭煥猷李集斗權以綱白師謹左尹宋鍈兵曹參判李鎭復戶曹參判金履禧訓鍊都正趙心泰大司憲林蓍喆行大司成李家煥工曹參判李邦榮右尹李敬一行副護軍具世勣申大謙李得濟李應爀申應周吳載熙尹得逵邊慶遇田文顯大司諫金履翼吏曹參議李勉兢戶曹參議尹行頤禮曹參議尹行元兵曹參議尹弘烈參知李師濂刑曹參議李義弼工曹參議柳匡國
정조 17년 · 목
賓廳啓曰今此慈殿聖壽之五旬慈宮寶壽之六旬實是國朝初有之盛事載籍罕覩之大慶也凡係進號宴賀之節亟宜揄揚賁飾昭示來後非但臣等之所仰請卽擧國臣民之所顒祝非但擧國臣民之所顒祝卽我聖上摟指而企佇怡顏而屢陳者也而只緣慈心愴昔撝謙太過上而宸孝莫伸下而群情轉菀伏想我聖上知年之孝愛日之誠其所以導達勉回靡不用極奚待臣等蕪拙之辭淺薄之誠而一日二日兪音尙遲實不勝徊徨悶菀之至伏況我閟宮瑤册之追上旣伏奉慈旨承諾後涓期之敎則聖孝之有光輿情之胥忭尤不容蹔時遲緩雖以我慈聖謙光之盛慈宮沖挹之德思之及此似不待臣等之畢其說而必有所勉强感回者矣猗歟盛哉吉慶幷溱於一歲洪休幸逢於千載如川之景運潛至奠泰之邦籙永鞏于斯時也發揚宏休鋪張縟禮聖人獻觴文孫舞綵洋溢和氣克千兩間則於昭陟降亦將降監而悅豫豈不盛哉豈不休哉臣等昨因承宣之奉傳伏承敷心之至敎聚首抑塞伏地隕越罔知爲計相率退出而微誠莫暴臣分都歔今若以臣等之不忠無狀又未能盡誠盡分於殿宮應行之典則其爲罪尤無以自贖達宵耿耿敢此申籲伏願聖明仰稟慈旨俯從群請載循彝典祗獻顯册宴賀之禮次第誕擧以答天休以飾大慶千萬至祝批以値此慶辰伸此誠悃亶在於賀宴號三條縟禮之誕擧慈殿謙衷尙或有一分仰挩之方每以順志爲先務不能若口力懇煩借卿等之言要以爲藉愧予淺誠徒切泄菀乃若得請於慈宮之道爲尤難愉容婉辭無以慰慈懷賓啓庭籲亦豈回慈心自有卿等之請益不知何以爲計矣○賓廳再啓曰臣等之相率薺籲今已三日而伏承批旨尙未奉殿宮一兪之音此實臣等辭拙誠淺之致而群情之抑菀當復如何恭惟我慈聖殿下坤儀夙著於先朝慈化丕彰於聖躬功德隆厚和氣融穆受天之祐誕膺景籙海屋之籌恰滿五旬亦越我慈宮徽音克嗣京室懿德光紹文母我殿下備千乘之養致三朝之誠積慶攸曁長發其祥前星之耀同符繞樞之辰含飴之樂載洽衣尺之日而神明默佑景貺潛周寶齡儼屆於六旬壽曜竝輝於東朝此實我東方初有之慶在前牒罕覯之休聖念旣摯於知年群情玆切於祝華方將鐫盛德於玉牒獻遐祺於瑶觴以光聖人養志之孝以答陟降申錫之休誠不容一日少緩而伏見十行縷縷之敎一則曰順志爲主二則曰無以爲計臣等請因此行復矣夫聖人之孝雖在順志而順志之道貴乎當理今此所請實合於天理之正民彝之重則以我慈聖達理之明體下之仁豈不怳然而垂察怡然而回聽乎至若慈宮之難於仰格無以爲計臣等固知聖念之靡不用極而伏念慈孝無間至誠必孚況此無前大慶實是陟降保佑之所賜聖上達孝之攸致而揄揚之禮幷擧於閟宮則以我慈宮念昔之懷正慈之德寧不油然興感勉㧕而俯循乎伏乞聖明更加從容導達務致孚格俾得誕發明旨遄擧縟禮不勝祈祝之至批以得請於慈殿然後以慈殿勉許之至意申復於慈宮以圖一分感回之方而慈殿尙靳唯諾下情倍切抑菀矣○賓廳三啓曰臣等荐陳同情之請恭竢一兪之音卽又伏奉批敎慈心未回盛禮尙稽臣等聚首奉讀益不勝其抑菀悶泄猗歟今日茀祿川至嘉會竝湊不但國朝之初有抑亦前史之罕聞以聖上愛日之誠値此無前之慶其所以揄揚慈徽載薦琬琰稱萬年之觴受百僚之賀者豈待臣等之薺籲而有所導達勉回哉顧以我慈殿慈宮愴昔之思執謙之德一日二日尙靳俯許遂使應行之彝章自致漸遲臣等之徊徨悶菀猶尙如此況在聖心尤當如何粵我祖宗朝上奉慈歡賁飾之方闡揚之典輝映簡册前後一揆而至我先大王之於仁元聖母屢進鴻號荐擧縟儀若丁卯感典之準請於聖母愴懷之辰者徽音達孝益垂千載率土臣民欽仰贊頌此豈非今日之所當遵奉而繼述者乎伏願聖明將臣等所陳先朝故事仰稟殿宮遄回慈心亟賜允從仍命有司涓吉擧行以飾盛事以副輿情焉批以以卿等輿情之難遏屢已導達而慈心謙畏回聽未易不惟起感於故事興愴於昔日三禮之一時竝擧尤以爲萬萬不可者恐或涉於侈大爲敎慈殿之敎猶且若此慈宮之心益當如何此所以今至向申尙稽準請者也○賓廳四啓曰臣等之相率薺籲三日子玆而忱誠未格慈旨靳允伏想我聖上誠孝之感必有勉回之方竊念慈心之撝謙實由感舊之愴懷而今此吉慶之竝臻於一歲莫非祖宗陟降之靈默佑而垂隲者慈殿海屋之籌將躋五旬慈宮寶甲之慶只隔一歲而文孫繞膝衣尺漸長宗社奠磐泰之鞏殿宮供含飴之樂此是史牒罕覯之慶會東方無疆之休運東朝飾喜之典已有先朝之故事閟宮追上之禮亦奉竝行之成命則以我殿宮追昔慶今之慈懷其何可深存謙挹之德不思揄揚之擧乎奉徽號於寶册稱萬壽於長樂三乎大庭群工鰲忭上答潛周之景貺少伸愛日之聖孝求諸天理人情有不容時日遲延者也伏奉三啓批旨乃以慈敎之靳兪實在於三禮之一時幷擧或涉侈大爲諭謹稽先朝之成憲注牒之彝典凡有邦慶上號稱觴百僚獻賀自是應行之事初非張大之擧眞禮所謂行一事而三善具焉者也伏乞聖明以此典禮之當行輿情之難遏仰陳視膳之暇則以我殿宮燭理之明止慈之仁亦必有犂然而感回者矣伏想聖孝之孚格何待臣等之蕪辭而鎭日瀆擾無所因極將至於相率咸簉幷籲殿宮之計惶恐隕越無所逃罪伏乞聖明爰據典常仰格慈聽亟擧縟儀以慰群情千萬至祝批以慈心之莫回祗緣誠未仰摡卿等所謂相率咸簉竝籲殿宮之議實合於重國體尊事面之道且況考之典章次第本自如此擧措轉益張大輿情愈當抑菀雖以慈心之固拒亦豈無一分體諒之望乎更欲以此從容備陳於寢膳之暇矣
정조 17년 · 강
光恩副尉金箕性上疏賜批
정조 17년 · 목
疏略曰天休滋至邦籙無疆慈殿慈宮寶籌彌隆莫大之慶一國同之昨陳賓啓寔出於公共之情而殿宮之謙衷未回群僚之薺籲愈懇伏想以我聖上篤至之誠孝必當積誠仰勉不日乃定而區區下情猶不勝泄菀之至竊伏念方今至化郅隆疆域寧謐歲又登豐民有哺鼓之樂伏況慈殿聖壽儼躋於五旬慈宮寶齡恰滿於六旬惟我元良衣尺漸長令姿夙就仁聲仁聞播流於中外拜跪周旋已成其規度上供殿宮含飴之歡下係億兆延頸之望値此罕有之荐慶宜有識喜之盛擧伏願克遵先朝癸甲年已行之例特降明命待歲初定道內外讌禮以之傾海屋祝岡陵賁我國家太平萬歲之休俾少伸群下鰲忭之忱焉批以仰請殿宮翼蒙準請矣
정조 17년 · 강
安春君烿等上疏賜批
정조 17년 · 목
疏略曰我殿下姿挺上聖道冠百王字惠之澤興周文同道無一夫不獲咸囿於壽域春臺平蕩之化興箕範匹美擧一世維新竝歸於陶鎔涵育郁郁乎彬彬乎三代休明之治洋溢於數千里區宇凡有血氣之類莫不歌詠愛戴心悅誠服自不覺手之舞足之蹈也於是乎顧臣民報效之道惟在於摹天畵日而于今十有八年未見典禮之載行縟儀之誕擧豈非群情抑菀之深且切乎賓廳再啓兪音尙遲此臣等所以不能無憾於天地之大也我殿下以撝謙之德雖斥闡揚之請而第伏惟陟降於昭之靈眷顧我殿下殿宮止慈之情愛護我殿下宜有嘉號之肇錫以爲盛代之表揚以殿下不匱之孝思庶不得不承順也矧且明年何年卽千載一有之佳會也慈徽揄揚閟宮上册佇見情文之允叶典章之增煥我殿下仍受顯册實符聖孝怡豫之道而上答祖宗在天之心下慰朝野就日之情乃使太平和氣永垂於於千期萬則非但臣民之福也實是宗社之慶也伏願亟降允許誕擧應行之禮批以殿宮當力請矣
정조 17년 · 강
推奉常提調徐有防郞廳李羽晉仍命冬至典祀官沈奎魯等拿處
정조 17년 · 목
敎曰祭品務當致精不在於大小況尺度頒示之後屢次嚴飭而如是不薺當該不能申飭堂郞推考此皆典祀官所爲自本寺隨聞草記請罪今番冬至祭享貞陵獻陵泰陵禧陵溫陵典祀官果品有欠精令該府拿問處之
정조 17년 · 강
推承旨林濟遠金履成禮判閔鍾顯兵判鄭好仁備堂沈頤之
정조 17년 · 목
敎曰濟州御史使名向因坐薺有從當下敎之命而政院尙不稟旨該曹以巡撫試才等事不待文跡徑先書入當該承旨禮兵曹判堂推考廟堂節目徑先頒布致此做錯該堂亦爲推考使名以慰諭按覈巡撫試才御史稱號事分付
정조 17년 · 강
命湖南稅穀依狀請裝發
정조 17년 · 목
備邊司啓言頃因戶曹判書沈頤之所啓明年湖南近邑先運處姑令再運船隻移送湖西使之趁二月晦前先運之意分付該道矣卽見全羅監司李書九狀啓則以爲本道直納邑總本自夥多今春定式八十二船俱屬初運而猶有再運九隻則況此兩道分運之際船隻不足若使下流諸邑混入再運拖至五六月則水弱風逢艱辛阻滞之弊勢所必至且行之一年旋卽闊狹恐非定式之本意本道上流船路接在湖西明春稅穀先從近處趁時裝發則到泊早晚比湖西所爭不過旬月而庶可爲及期需用之道請令廟堂稟旨分付矣湖西先運纔有定式該曹之旋欲闊狹蓋緣事勢之萬不獲已而明年二月以後頒祿放糧無可繼之道故也道臣以船路接在湖西處捧稅應不過限需用庶可及期爲言則以定式而無銷刻之嫌以事勢而無掣礙之歎依狀請施行而或未能趁時裝發嚴飭督運以致愆期則該曹事情將不免萬萬狼狽限二月晦三月初及期上納之意請嚴飭分付允之
정조 17년 · 강
命耽羅災實分等及所請諸條依狀辭施行饑民接濟之方待御史下去論理狀聞
정조 17년 · 목
濟州牧使李喆運狀啓以爲本島三邑各穀酷被風雨之災前已馳啓而臣於今九月初九日發巡遍審穡事則早晚各穀莫不被災甚者堇爲三分之一實歇者或可半實而大靜之左面旌義之右面地勢夷闊山無遮隔被災偏酷本州則山回岡轉田多依庇不甚爲災者過半先以面里分爲三等則本州五十里爲稍實本州二十八里及大靜十三里旌義二十九里爲之次大靜九里旌義九里爲尤甚所過村閭擁馬遮道垂涕而告之曰今年災損比諸上年少有間焉而上年則以豐餘之歉尙有甁甔之儲貧當相資自多所賴又蒙朝家拯濟之澤累萬民命得保今日矣大饑餘生又失麥事秋農災損至於此極於是乎人心頓變當家吝穀不一雇人貧者束手無處乞貸今之事勢及有甚於前秋之歉荒來頭死生姑不睱論而還上身役燃眉斯急先自恐怯罔知攸措云髫白同聲不啻若赤子之乎父母景色之愁慘誠不忍見敢援本島已行之前例舊還上一倂停退新還上亦不可不參量限麥秋姑爲停捧民戶中以家計稍優者爲稍實以料販資生者爲之次以生涯難繼者爲尤甚以無依無土者爲丐乞區別四等後新還上當捧條尤甚里丐乞二百三十八戶則四分三停退尤甚七百九十九戶則折半停退之次三百四十戶則三分一停退之次里丐乞六百三戶則折半停退尤甚三千八百六十七戶則三分一停退之次一千八百六十九戶則四分一停退稍實里丐乞二百二十九戶則三分一停退尤甚二千五百三戶則四分一停退稍實里之之次戶稍實戶及之次里尤甚里之稍實戶竝不擧論期於準捧則今秋當捧還上折米一萬四千一百五十二石零內停退爲四千六十六石零實捧爲一萬八十六石零以此實捧竝興時留庫折米五千五百八十六石零而計之則合爲一萬五千六百七十二石零內各項公料一千三百石及開春種子一千五百石磨鍊除置則當爲還分者一萬二千八百七十二石零先自尤甚里次次抄付以至稍實里而計口排巡來頭接濟似無不足之慮故請粟一款姑不敢擧論丐乞饑民則隨其緩急臣與三邑守令拮据白給極力濟活計料營邑各班排番外謂以除番屬之平役庫夏捧四斗米秋捧四斗米以爲各苦役例下及營邑公用之資而目下民勢難以準捧故亦爲折半停退各寺奴身貢米乃是將士頒料之需男丁大同米亦是營邑公下之資而每於災年例爲減捧故奴貢米每口二斗內減一斗男丁米每口五升內減一升軍士操鍊當此災歲爲弊不些故依近例姑令停行推奴徵債亦令限明秋防塞凡干擧行一邊馳啓一邊擧行自是已例臣亦不得不援例擧行而冒犯擅便惶恐待罪敎以竝依狀請施行勿待罪事回諭接濟之策待御史下去論理狀聞事分付涼藿一船之臭載豈可還徵於島民特爲蕩減事令廟堂分付
정조 17년 · 강
時原任大臣率百官庭請領議政洪樂性領府事蔡濟恭判府事金鍾秀朴宗岳左議政金履素右議政金憙判敦寧李澧李敏輔行司直鄭昌順鄭民始李文源洪檍洪良浩任希魯吏曹判書金思穆戶曹判書沈頤之禮曹判書閔鍾顯兵曹判書鄭好仁刑曹判書李得臣工曹判書邊得讓判尹趙宗鉉左參贊李聖圭右參贊洪秀輔知敦寧金頤柱行副司直具庠金尙集徐有防李致中鄭存中權▣李復永李秉鼎金持默李敬懋知事趙瓊尹坊宋濟魯趙圭鎭李源延豐君李▣大司憲林蓍喆大司成李家煥戶曹參判金履禧禮曹參判李洪載兵曹參判李鎭復刑曹參判申光履工曹參判李邦榮左尹宋鍈右尹李敬一同敦寧洪檍同知黃昇源呂善亨李元圭崔朝岳東恩君申大觀行副司直李鎭翼蔡弘履徐邁修洪明浩柳誼李祖源徐鼎修崔夢巖蔡廷夏朴師沃曺允亨李集斗權以綱白師謹鄭煥猷姜游金翊休李邦一徐有大趙心泰李漢豊行副護軍李明運崔東岳申應周李得濟申大謙吳載熙李應爀邊慶遇具世勣尹得逵田文顯吏曹參議李勉兢戶曹參議尹行頤禮曹參議尹行元兵曹參議尹弘烈參知李師濂刑曹參議李義弼工曹參議柳匡國大司諫金履翼副司直柳焵李枰李敬五具修溫李喆換兪漢寧洪仁浩尹矆姜彝正韓光近鄭大容李壽咸尹行任呂萬永兪漢謨韓鼎運安鼎大鄭益祚李昌會金孝建李普天趙武範李尙度李庚運鄭致淳林道浩朴宗甲金鼎國金啓洛朴聖集李東穆鄭東愼僉知任希遠李昌漢李運永崔昌國朴恒源行副護軍徐有秉南志默洪仁默金益彬李周爀鄭彥衡李膺運黃仁煐尹範敍李邦城全羅兵使李鴻運朔州府使盧尙樞吏曹正郞李運行佐郞申淑禮曹正郞曹亨壽佐郞楊致鶴李廷顯金載聲兵曹正郞安經心尹魯東洪大協洪樂敏佐郞崔時淳金洛一洪受浩金熙華副司果洪秀晚鄭尙愚金熙朝李升運柳憲周執義宋翼孝掌令鄭毅祚持平李重蓮沈鳳錫正言林景鎭別軍職鄭觀采韓光濟金燨柳心源李晢任聖說李脣秀李溏朴思弼張夢說王道常宣傳官李宗漢梁埉李東善李周鳳金峻岳李彥煥金鎭鼎元永麟田遇聖李惟秀柳相默李應會朴友淵李儒燁黃勉基柳得源具載肅沈有祖田德顯崔性烈都總經歷金翰周李萬吾沈公燁尹恒儉趙運永都事李得滿柳和源梁成龜朴明勳金得遇李雨龍中樞都事金宅和內禁將李仁秀兼司僕將崔慶臣朴光進羽林將李尙直崔雲羽五衛將李翼晉洪彥喆朴泰鳳李彥敬司空鉉金顯和鄭元大姜周昌金德秋忠壯將朴根昌朱正角忠翊將安復和扈衛別將閔致協李恒林禁衛別將趙雲行千總鄭駿采許溟李普漢騎士將申潚徐命託守禦別將李弘遠千總李益懋壯勇營把總許佐哨官丁允泰南衡重趙岡尹相重李東馝李宗祥戶曹正郞鄭東敎佐郞權䘩李賢運刑曹正郞李潤明權宜一具忠元佐郞李果金樂恒工曹正郞趙儀逵佐郞趙廷鉉鄭鳳祥監察申在德金德範申應漢南陽龍金相夔李之淳朴晉煥金光遇趙永祥洪亮猷李允行蔡弘直典籍洪大榮儀賓都事鄭致綏敦寧主簿李修輔直長金在昌成均司藝朴龍培文躍淵直講李之珩丁俔祖宋宅朋典籍韓用鐸崔鳳諧柳星鎭洪敬熙金乃默方易文燦奎趙壞鎭趙章漢宋應望李彙崔雲翰博士李錫垕李錫心李宗直學正韓啓翼崔致翼學錄洪宅柱學諭金良簡承文判校崔慶裕校檢朴能源副正字李垿校書判校金洪運校理柳英喆禁府都事尹秤鄭持容安弘迪權太應申夔相沈養之尹命基呂文命漢城庶尹金在鎭判官趙用鎭主簿徐謙淳掌樂僉正兪漢純主簿鄭謙煥趙基顯尙衣僉正洪守榮主簿李厚祖別提李興材直長金龍淳司饔僉正金履顯主簿趙時衡李度翼黃運祚直長朴彬源奉事梁好仁趙榮錫朴正圭尙瑞直長金基普副直長盧▣左通禮柳▣右通禮鄭履玉贊儀李衡弼典儀任希澤引儀金東覽李命心洪鐸輔韓佐奎金獻祚高鳳允許㬘尹夔欽成殷柱李萬羽韓範敏呂俊祥吳持常張思恭崔日運南會英金樂敏訓鍊正李謙會副正李宗爀尹始龍僉正崔尙耆尹相李喆懋李道善金儀祥判官安㢞金慶喆吳載衍李尙德陳邦一主簿李景佐李文耆金志學崔錫允尹師任沈尙之金永勉柳光濂金翊烈金鎭億成舜民朴東旭白師斌柳漢源濟用判官柳得恭主簿李英耆奉事朴宗球副奉事徐有膺司宰僉正金履裕主簿韓亨祚直長任尙濂繕工副正洪載淵主簿尹之衡監役尹心約黃道源奉事沈誠之尹光浚副奉事李承默假監役鄭致愚軍資正魚用謙主簿朴宗海奉事韓允鎭宗簿正尹寅基直長林淵浩奉常正李羽晉僉正李顯采主簿李漢喬直長韓錫仁奉事金致礪副奉事金景煥內瞻主簿金濟萬直長尹淑基司僕正高宅謙僉正趙祥逵主簿宋景載李翊永內資直長李基元奉事沈師民司䆃僉正洪成浩直長李長演禮賓主簿李宅淵具興遠參奉李尙弼軍器正柳晦源僉正具壽民金忠國判官宋堯熙主簿郭林福金兌琦直長金兌煌李得仁副奉事鄭光璞廣興守曺命峻主簿金箕憲奉事李光斗長興主簿李燁奉事徐在修西氷庫別提梁慶元辛漸東氷庫別提申大復別檢許种義盈直長任希復奉事李宗恢活人別提徐惇修李寬福司圃別提尹在益直長金燾瓦署別提韓師鎭奏潚掌苑別提洪相五安必薺平市令尹龜東主簿李在亨造紙別提洪疇九崔必濟典牲主簿張僴奉事沈燦之典設別提朴尙榮姜善鎭典獄主簿李時菡參奉李命存中部令朴龍源東部令金成鎭西部都事韓復衍南部令李義敎以部都事金履恭備邊郞閔喆李成德尹之謙白海鎭柳春源尹益儉武兼宣傳官元啓弘尹衡烈李彬李光燁李潣文李東爀李敏植黃俊彥金成鉉崔一元李宅懋南弼壽孔學周李基岳守門將皮載祺李性林金思喆李喆洙吳贊暹金重鼎閔崙部將安思烈金福祥洪禹九印宗瑞柳煒徐益修金麗行吳廷佐副司果李廷恢李憲儒李潞秀鄭國仁洪善養
정조 17년 · 목
庭請啓曰臣等鎭日賓啓忱誠淺薄慈聽未格群情轉菀不得不相率咸簉更此薺籲焉惟我聖母默運坤化翊護聖躬在周姬姒在宋宣仁隆功盛德史不勝書惟我慈宮篤生聖人旣啓長發之祥抱玆文孫益鞏磐恭之基景貺潛周寶齡彌高猗歟盛哉此皆祖宗陟降之所冥佑聖上誠孝之所孚格凡我環東土含生之類孰不欲宣揚鴻休描畵徽猷刻之琬琰永垂至盛之烈祝以岡陵仰獻無疆之壽此實天理人情之所不可已者雖以仁元聖母撝謙之盛德亦不忍强拂群情以我寧考順志之至孝終期於積誠勉回考諸先朝之故事寔爲昭代之盛典記以彤管載諸樂府則此誠慈殿慈宮之所仰覩而親聞者豈可以執謙之慈德終靳於應行之典禮者哉伏想寢膳之暇婉辭導達必當靡不用極以我殿宮止慈之仁亦豈不感回而勉從乎伏乞聖明念盛禮之不容少緩察群情之不可終遏仰徹慈聽誕發明旨不勝區區顒祝之至
정조 17년 · 강
時原任大臣率百官庭籲于慈殿承批座目上同
정조 17년 · 목
庭請啓曰恭惟我東朝殿下德嫓周姒徽音夙著於先朝位尊文母柔敎丕暢於聖嗣粵在乙丙之際默贊大策誕垂保翼之功曁至丙庚之冬渙發諺敎芟除禍亂之本倫綱賴以克整邦基由是永鞏陰功遠邁於宋代宣仁慈化同符於仁元聖母匝域臣庶咸仰厚坤資生之德惟我當宁殿下以舜文之孝奉長樂之歡千乘備養三朝致誠兩宮之間和氣融洽廾載之內景祿滋至惟天惟祖宗默佑篤棐載錫重輪之慶遂貽含飴之樂啓我東土無疆之休幸玆歲紀將屆於攝提寶齡恰滿於五旬喪冕彌康萱砌長茂以我聖上愛日之孝益切三春報暉之誠方將稱瑤觴於萬壽進顯册於三呼此實聖人之大孝國朝之彝典況當寧考滿百齡之期倍切臣民祝千歲之願不但有光於慈德抑亦大慰於聖孝臣等冒進六啓未承一兪莫大之盛禮漸遲同聲之群情莫遏玆敢不避猥越之罪目才率薺籲於大庭伏乞慈聖殿下俯諒輿情特降兪音以答天休以惬宸誠不勝稽首顒祝之至慈殿以諺書答曰予有何世念乎況宴號尤不當矣而感大殿誠孝欲爲慈宮之同受此亦爲國不暇顧予躬矣後年卽慈宮回甲大殿御極二十年邦國之慶之大豈有加於此乎卿等於後年以今日之請請之則予聽從然後慈宮當受宴號大殿亦受御極二十年陳賀矣予豈固辭乎卿等諒之
정조 17년 · 강
時原任大臣率百官庭籲子慈宮承批座目上同
정조 17년 · 목
庭請啓曰惟今在廷之薺陳乃是擧國之同情賓啓已六徹矣聖上之勉請者益懇到矣群下之顒望者益切至矣于今四日未蒙一兪群下之恧蹙惶悶姑舍是我聖上企待泄菀之心當復如何請更以情文之所當然典禮之所當行相率仰陳於慈覆之下恭惟我慈宮女中堯舜京室任姒敬愛柔婉之德先王嘉其篤行靜淑淵徽之化國人仰其懿訓深存謙挹戒濯龍之車馬懋昭節儉慕葛覃之絺綌遂乃仁洽宮壺慶毓瓜瓞誕育聖躬啓萬年鞏基之休尊臨長樂受一國備物之養而其祥長發祚胤永錫惟我元良克歧克嶷尺衣漸長舞綵繞膝以承含飴之歡宮闈之和氣藹然宗社之景祿無疆此是國朝四百年初有之慶皇天祖宗眷佑我慈宮之至德聖上之至孝錫之以純嘏申之以萬壽璇杓初回於亞歲寶齡載屆於六旬海屋添籌壽曜呈輝以聖上隆養之孝思雖日行乎嵩之禮歲進稱觴之擧猶未足以克稱愛日之誠夬伸顯親之心惟此揄揚德美表章吉祥期乃人情天理之所不能已八域臣民莫不歡欣鼓舞惟日望其縟儀之夬覩群情亦不可遏而惟我聖上之摟指而以待今日凡幾年矣則以我慈宮止慈之德一日二日不思所以體諒慰悅之道乎群下雖甚愚迷豈不知靳許之盛意而聖上之孝思不可不念列朝之故事不可不遵伏況東朝闡揚之禮願興同擧閟宮加上之期待以涓吉尤豈不勉回撝謙之德亟許賁飾之道乎描畵天日誕揚彼淇之竹頌祝岡陵載擧北斗之酌于以光聖上出天之孝表國家無前之慶以昭太平萬世之象豈不休哉我聖上積誠陳請必當感回慈心何待群下淺薄之誠拙訥之言而仰體懇摰之聖孝冒進盈庭之群情玆敢咸簉而申籲伏願勉降兪音亟行盛禮焉慈宮以諺書若曰以予心聞今日所請之辭尤無以自定矣慈殿聖意大殿誠孝感激而已卿等諒之
정조 17년 · 강
命以來甲寅元月行慈殿五旬慈宮六旬稱慶之禮下綸音子庭請百官
정조 17년 · 목
綸音曰逢今日千一之慶會祗獻萬年之祝獲伸愛日之誠賀宴曁進號一也同時益行同小子中心至願次第準許亦小子滿望大幸大抵情到至處儀文都屬外物喜興懼交於中常常有來無盡之思賁飾鋪張之節猶不敢極意竭力明年行一慶禮又明年行一慶禮年年歲歲歲歲年年何歲不擧無年不爲時百時千維萬維億如天地之悠久無疆乃小子至願之至願大幸之大幸也予且聞之事親之方莫爲先於順志尊親之義莫有大於述事慈敎十行懃懃懇懇以慈心爲予心惟慈敎是遵予則曰近於順志謹稽先朝故事先大王春秋五十癸亥歲首行稱慶陳賀至翌年甲子寶齡望六始行西樓題帖法殿進宴之禮仁元聖母春秋六十丙寅歲首行稱慶陳賀至翌年丁卯實齡回甲始行上號受爵之禮明年甲寅如聖母丙寅先王癸亥而再明年乙卯如聖母丁卯先王甲子今於慈殿五旬慈宮六旬一遵聖母六旬先王五旬已行之縟儀而行之予則曰亦合於述事來甲寅元月行慈殿五旬慈宮六旬稱慶之禮先將慶禮告子廟宮禮成頒赦中外設科取人殿宮進宴進號閟宮上號宗伯之臣稟旨於再明年乙卯乙卯之歲卽小子踐阼之二十年也臨殿受群臣朝賀述事於先朝癸亥順志於今日慈敎在予誠所願也興有幸矣令在廷百僚知悉
정조 17년 · 강
召見請對大臣禮堂于誠正閣領議政洪樂性領府事蔡濟恭判府事金鍾秀朴宗岳左議政金履素右議政金憙禮曹判書閔鍾顯
정조 17년 · 목
予謂諸大臣曰俄以文字有所洞諭者而以予愛日之心祝岡之誠凡係飾喜之道豈有限量而喜懼之心益無以爲喩朝者下敎中喜懼之懼字卽戒懼之意也將來飾喜之擧與先朝故事一一相符明年當引癸亥丙寅之已例再明年又當引甲子丁卯之盛禮歲歲年年舒長優游則尤豈非廣慶衍喜之道乎予心之今日欣喜如當稱慶之日矣洪樂性等曰從此千億萬年將見無窮之慶矣再昨伏見筵敎我殿下撝謙之德臣等欽仰之不暇而言外之聖意亦豈不仰揣乎第顒祝之群情緣臣等誠淺竟未能少伸不勝抑菀矣予曰卿等何爲更發此言其須止之伊日賜批之時膈氣如期而發語到是事自不得不然矣予若無秉執之義則雖以祖宗朝故事言之予豈欲自予躬而獨不行乎且有向卿等一言者予雖當可受之地有不可受者賓啓中一句以調劑酸醎爲揄揚之端予不覺自顧歉然矣試看今筵卿等之周旋僚席者多欠古人寅協之風使卿等如此而豈可謂之調劑酸醎乎此一款足爲予固拒之端矣
정조 17년 · 강
重推禮判閔鍾顯
정조 17년 · 목
領議政洪樂性啓言今當莫大之慶旣承稱慶之命則凡係擧行之節宜卽趁時稟定而今日該曹事極爲稽緩誠甚未安請當該禮曹判書閔鍾顯從重推考從之
정조 17년 · 강
命來春慶科以庭試除初試設行於春塘臺
정조 17년 · 목
禮曹判書閔鍾顯啓言今此邦慶當爲設科而科名稱慶以慈殿恰躋五旬慈宮恰躋六旬合二慶慶科爲之乎從之鍾顯曰今此慈殿恰躋五旬慈宮恰躋六旬頒赦陳賀吉日令日官推擇擧行大殿王大妃殿惠慶宮中宮殿京外進箋亦當依例擧行而先朝丙寅丁卯年稱慶時則以元朝擧行今番則何以爲之乎敎以今番亦以元朝爲之鍾顯曰今此邦慶宗廟景慕宮告由當爲兼告於朔祭而永寧殿社稷亦當於同日一體告由矣從之鍾顯曰進箋陳賀之時有方物物膳封進之例矣今此慈殿恰躋五旬慈宮恰躋六旬稱慶陳賀時大殿王大妃殿惠慶宮中宮殿京外方物物膳依例封進之意請知委擧行從之鍾顯曰在前合二慶設科或設增廣或設庭試今番則何以爲之乎予問大臣大意領議洪樂性曰合慶設科旣有庭試之例則今番亦以庭試設行似好矣領府事蔡濟恭曰庭試之設初試無補於簡拔人才徒有鄕儒許久留滞之弊臣意則雖不設初試亦自無妨而若然則必當卽日唱榜科場之卽日唱榜謂之赫然於耳目則可實非禮圍取士之義也今若以春塘臺庭試擧行使考官盡意考閱雖至一兩日勿以爲拘惟以得人才爲心則似有勝於初試之有弊而無益矣判府事金鍾秀曰庭試之有初試雖未必有補於防私而揀拔實才之道固顯勝於卽日唱榜之無異探籌戲劇若以初試爲兩妨於公家與儒生之浮費則雖除初試而只使之緩緩考券徐徐出榜猶勝於卽日唱榜之太益泿矣判府事朴宗岳曰卽日唱榜果有遺珠之歎設初試亦不無生奸之弊臣意則近來前例中春塘臺開場待其畢試擇日放榜則於斯兩者爲折衷之要道領府事所達似爲好矣左議政金履素曰取士之道固宜揀拔實才而已則春塘臺庭試之勿拘日限盡意考券者雖除初試似無所妨矣右議政金憙曰臣之愚見與諸大臣所奏無異矣敎曰御極以後料規雖未更張至於慶科庭試之卽日唱榜除非謁聖姑未嘗一爲而間有一榜當以別論則今番慶料亦當設初試試取而際聞領府事所見正合予意禁其紛亂嚴其科規其於從簡之道拔尤之方似亦兩便況今同慶之時當有闊狹且以謁聖之太久兼欲爲之於鄕儒咸造之時科名定以春塘臺除初試庭試爲之以示同慶之意以除滞留之弊事分付旣非當日唱榜直赴殿試之類與特赴庭試會試數儒特爲別坐試取付之榜尾武科準此而放榜日子臨時擇入鍾顯曰慶科日子當以何間推擇乎敎曰以冬候觀之來春解凍之差遲可知料期當於二三月爲之擇日則依例稱慶禮成後爲之
정조 17년 · 강
別下濟州御史賚去試才規矩
정조 17년 · 목
兵曹啓曰濟州慰諭按覈巡撫試才御史賚去試才規矩事目磨鍊以入○試才規矩鐵箭柳葉箭騎蒭鳥銃落點仍命鐵箭二矢九十步柳葉箭五矢一巡百二十步二中騎蒭一次二中鳥銃三放一巡二分以上取二技○試才事目一本州中軍以下出身將官軍官武學業武閑良等依前例竝皆試取而中軍軍官中自京帶去者勿爲試取一諸色軍兵勿論良人公私賤竝許試取一試才時差備官以本州判官及兩邑守令差定而如有不足之患則本州所居武弁差定一試才時御史主管設行一試場諸具令本州進排一試才人等令本州役姓名成册詳細書呈俾無亂雜之弊一柳葉箭貫革長六尺六寸廣四尺六寸貫長廣各三分之一鳥銃貫革長七尺廣二尺貫長廣各三分之一竝用營造尺竝兩處排設一漏水桶以本曹所在者下送一鐵箭一百箇令軍器寺輸送
정조 17년 · 강
召見禮曹判書閔鍾顯兵曹判書鄭好仁于誠正閣
정조 17년 · 목
子謂鍾顯曰丁卯慶科則卽日唱榜乎鍾顯曰然矣予曰丁未年除初試庭試卽御極後初行而以前以後皆有初試矣仍命問于該曹丙申後除初試幾次與否卽爲知入兼春秋金良倜承命出回奏曰丁未春榜外皆有初試云矣予曰今番庭試之除初試者大臣旣以鄕儒之許久留滯爲弊云而謁聖又在其時則其在從簡省弊之道大臣之言正合予意故也鍾顯曰臣於丙戌年得忝於春塘臺除初試庭試而試官則備十七員坼榜在於翌日放榜在於四五日後矣予曰然乎除初試庭試旣非卽日唱榜則其例卽然而科規甚嚴闕內特設應辦所而切勿使外人出入矣卽日唱榜之規或出於美其觀瞻而設科取人之有名無實莫甚於此予所不取者所謂私情之弊近來則雖曰不至如前安保其必無也鍾顯曰前後飭敎何等申複則非但在廷之臣雖士子輩孰無懲畏之心乎予曰以九經章言之尊賢爲第二等事若使渠輩任其胸臆是豈成說乎以士子論之初見君父之日若是行私豈不有靦面目乎他日卿相盡出於此拔尤得人之方尤不可疏忽也謂好仁曰除初試之論卿則以爲如何好仁曰十七試官各考試劵抄入合考之際主試者不無拘於諸試官顏情之弊臣意則以有初試庭試七試官聚精會神盡意考券則必有益於得人才矣
정조 17년 · 강
命稱慶陳賀時親上箋文致詞表裏于慈殿慈宮後親臨受賀來甲寅年云朝朝賀以進表裏爲之宗廟永寧殿社稷景慕宮告由祭獻官以一品磨鍊諸道箋文差員一人兼爲陪進
정조 17년 · 목
禮曹判書閔鍾顯啓言今此稱慶陳賀時節目當爲磨鍊而謹稽丙寅已例則親上箋文致詞表裏後亦爲親臨受賀矣今此慈殿慈宮親上之禮亦依此磨鍊乎從之鍾顯曰來甲寅年元朝朝賀節目當爲磨鍊以入而與稱慶陳賀相値何以爲之乎敎以正朝朝賀以進表裏爲之鍾顯曰今此稱慶陳賀時宗廟永寧殿社稷景慕宮告由祭獻官依例以一品磨鍊乎從之鍾顯曰諸道正朝陳賀箋文及稱慶陳賀箋文當爲各定差員陪進而近或有以一差員兼爲陪進之例今番則何以爲之乎敎以今番亦依此爲之
정조 17년 · 강
命合二慶慶科武初試取三百人規矩別單書入
정조 17년 · 목
兵曹判書鄭好仁啓言今此合二慶慶科庭試武科初試額數取考丁卯慶科前例則取三百人今番慶科初試取人數規矩何以爲之乎敎以初試取人則依丁卯年例爲之規矩則別單書入
정조 17년 · 강
命水原城役時願納人等未及加資人先爲加資後邊將待窠調用呂宅祖今日政五衛將作窠擬入
정조 17년 · 목
兵曹判書鄭好仁啓言以前水原府使趙心泰所啓中呂宅祖等六人事旣已往議于大臣所當依大臣議擧行而其中呂宅祖任尙珍皆未及加資先爲加資然後方可調用至於幼學李元瞻李命老亦依大臣議以殿卽差擬之意請自臣曺知委該道從之敎曰未及加資人加資後邊將待窠調用已加資人先除五衛將邊將調用至於呂宅祖今日政五衛將先爲作窠擬入
정조 17년 · 목
以宋民載爲司諫李鎭宅爲掌令李龜雲爲校理呂宅祖爲五衛將
정조 17년 · 강
命洪秉臣沈奎魯金晦彬朴命燮罷職放送
정조 17년 · 목
回秉臣等囚單有是命
정조 17년 · 강
補沈鳳錫同福縣監以朴崙壽爲持平
정조 17년 · 목
政院啓言持平沈鳳錫旣已詣臺不爲傳啓直爲出去請推考警責仍卽牌招敎曰臺廳長銷言路可知屢發責飭之敎於登筵諸臺而近日慶禮講行之時則雖姑停豈有所係且旣入來則又何無端出去揆以臺體甚爲寒心不可無處分同福縣監除授當日辭朝業欲召之抑亦太久時任縣監見職除授使之乘馹上來
정조 17년 · 강
吏曹參判丁範祖上疏陳病乞遞賜例批
정조 17년 · 목
敎曰耽羅御史今日下去云明日次對進定於今日使之卽爲來會
정조 17년 · 강
召見大臣備堂及御史沈樂洙接慰官尹悌東于誠正閣
정조 17년 · 목
予謂御史沈樂洙曰當此日寒遠涉重溟爲之悶念貪贓按覈外慰諭島民巡撫境內毌負特遣之意先朝有韓億增故事而姑爲體面以御史差遣必須對揚德意焉今下御題分三日試製待武士畢試試劵上送而御題則盛樻尊奉使遐俗知朝廷之尊綸音才令道伯印送而漢挐山致祭必處誠致齋可也樂洙曰臣有區區所懷牧使兼察事面苟艱且自來情勢如非往役則誠難冒膺矣予曰筵席何敢發情勢二字命推考仍賜耳掩臘劑予曰昨已言之而來春慶科除初試一事卿等以爲如何行司直鄭民始曰往在丙戌兩次除初試而人或稱場屋行私實始於有初試之科云矣行司直李文源曰庭試之有初試實爲無益而大抵行私有許多般主司意在爲國得人則此是私中之公不害爲以人事君之一端矣予曰筵席豈可以行私爲好等說仰奏乎仍命推考予謂訓鍊大將趙心泰曰水原城役物力旣欲以兩營鄕軍中停番錢推移以用將問於兩營將臣而處之御將何故不入來乎心泰曰御將聞有拘忌云矣臣向與兩營將臣相議則以爲在本營無拘礙在鄕軍亦多有益云矣民始曰此是公私兩便之政予曰城役方略卿等商量便否講定也
정조 17년 · 강
命吏曹判書金思穆問啓承旨宋銓遞差
정조 17년 · 목
政院啓言繡衣去就係是吏曹所關固當預問行期往復政院以爲入稟之地而該曹則謂以今日下直繡衣則尙今不呈肅單吏曹判書金思穆所當重勘而請推外無可施之罰何以爲之敎曰昨於過申之後以今日下直政院啓辭諭書與策題徹曉書下以待御史之入來而御史無去處如許事體前所未有吏曹之以不爲下直之御史曰以下直而言送政院極爲駭然當該堂上問啓雖以坐直承旨言之不能致察以致酬應之達宵大關紀綱當該承旨遞差○政院啓言問于吏曹判書金思穆處則以爲御史行期所當自臣曺預爲詳探往復政院而緣臣昏謬不能致察以至辭朝日子之誤爲入稟致煩酬應之達宵惶恐震越不知所達云矣敎以專由於該曹之不察當該判堂從重推考
정조 17년 · 강
下綸音于耽羅大小民人等
정조 17년 · 목
綸音曰咨爾耽羅大小民人水陸幾千餘里乘危而涉險來往動以時月計甚哉逖矣爾等謂予於爾等以其逖矣而或之忽歟遠吾民也近吾民也均吾民也何遠何近而眷眷之心有時乎遠或加於近蓋以艱難疾苦之無由數數聞而聞輒垂念故耳故橘包登盤則想爾等之辛勤栽培馬群來庭則想爾等之奔走畜牧每當北風颼飀雪花翩躚則慮到貢船惶惶不寐爾等知予心眷眷否乎予聞之島之黎庶勤儉淳厖有唐俗瞿瞿遺風他州之所莫及星有老人出地燭天黃耇鮐背村村扶醉依斗望京爭獻眉壽勅子弟善事官長服勞趨令如捍頭目儒武吏胥各習其藝農漁工商各安其業俗亦可謂善矣第其地勢确而斥橫縱田畝以石戴土原隰無別備無俱損通計三邑多歉少穰日用契活專資乎貿遷予之視之非陸民比去歲萬斛之哺特濟爾等顑頷之急而方其泛舟也申諭於道伯徼福于海神風靜浪恬其還如往逮夫春晷載陽賙賑伊始則無非予爲爾等憧憧之日而直到仲夏獲接告竣之啓南顧憂虞爲之少紓迺者臺言出而疑信多端民之云苦若已推諸兹命弘文館校理沈樂洙爲御史往哉汝覈有罪無罪無漏無濫俾旣厥事又思之耽羅之見繡衣在十有二年之後抑闊矣於其行也衆瘼詢咨也苦役釐革也庶獄伸理也人才搜訪也高年宴樂也善惡瘴癉也文武試取也田政浦政戎政馬政之飭勵也邑守鎭帥之臧否黜陟也爰命籌司之臣條列賚其行其在于爾等時哉時哉爾等知予心眷眷否乎噫一陽肇生萬品將蘇爾等其能畢糴於倉息肩於室爲酒食以養父母爲衣褐以及童穉歟來年之在在大熟舟楫之人人利涉深有祝於爾等咨爾耽羅大小民人